Informácia o priebehu a výsledkoch 8. konferencie ministrov zdravotníctva členských krajín Rady Európy „Ľudia v pohybe – výzva pre ľudské práva a pre zdravotné systémy“, Bratislava, Slovenská republika, 22.-23. november 2007

Rada Európy pravidelne organizuje konferencie ministrov zdravotníctva svojich členských krajín. Ich cieľom je skúmať problémy a výzvy v členských štátoch Rady Európy. 
V Bratislave sa v dňoch 22.-23. novembra 2007 pod záštitom predsedu vlády SR R. Fica uskutočnila 8. konferencia ministrov zdravotníctva členských krajín Rady Európy pod  názvom „Ľudia v pohybe: Ľudské práva a výzvy systémom zdravotníctva“. Konferenciu usporiadalo Ministerstvo zdravotníctva SR v spolupráci s Radou Európy. Do Bratislavy boli pozvaní zástupcovia 47 členských štátov, pozorovatelia v Rade Európy z Japonska, Kanady, Mexika a USA.  
Konferenciu slávnostne otvoril generálny tajomník Rady Európy Terry Davis a predseda vlády Róbert Fico. Úvodné prejavy predniesli minister zahraničných vecí SR Ján Kubiš a minister zdravotníctva SR Ivan Valentovič. 
Účastníci konferencie sa zaoberali špecifickými otázkami migrácie a jej dopadmi na novo vznikajúce požiadavky na systémy zdravotnej starostlivosti.
Účastníci rokovali v 4 pracovných sekciách: 
1.  Migrácia a mobilita – regionálne a globálne pohľady,
2.  Ľudské práva v pohybe,
3.  Mobilita  problémov, mobilita riešení: migrácia a systémy zdravotnej 
     starostlivosti,                        
4.  Výzvy pre systémy zdravotnej starostlivosti do budúcnosti.

Na konferencii sa zúčastnilo 151 účastníkov z 39 členských krajín, z toho 10 ministrov zdravotníctva, 10 štátnych tajomníkov, prítomní boli tiež najvyšší zástupcovia medzinárodných organizácií WHO, OECD, IOM, UNHCR, Európskej komisie, Parlamentného zhromaždenia Rady Európy a celý rad  uznávaných odborníkov. 
Na záver konferencie, ktorá prebehla v konštruktívnej atmosfére, bola prijatá Bratislavská deklarácia, ktorej cieľom je podporiť sociálnu súdržnosť v Európe. V deklarácii  sa konštatuje, že pohyb ľudí v rámci Európy a do Európy je narastajúcim fenoménom, ktorý prináša výzvy pre oblasť služieb zdravotnej starostlivosti.
V deklarácii sa ministri zdravotníctva členských štátov Rady Európy zaväzujú, že budú postupne odstraňovať prekážky a bariéry, ktoré bránia prístupu k primeranej ochrane zdravia pre všetkých ľudí v pohybe, že podporia výskum verejného zdravotníctva, účasť migrantov na plánovaní programov v oblasti zdravotníckych služieb, zohľadnenia potrieb ľudí v pohybe s ohľadom na chronické choroby, vrátane duševného zdravia, podporia etický prístup k migrantom, zabezpečia školenie a vzdelávanie poskytovateľov zdravotnej starostlivosti v súvislosti s mobilitou obyvateľstva, posilnia začlenenie zdravotného rozmeru do politiky rozvoja a spolupráce v súlade s princípom „ zdravie vo  všetkých politikách“. 
Účastníci konferencie vyjadrili presvedčenie, že dôsledná aplikácia záverov konferencie prispeje k zlepšeniu situácie „ľudí v pohybe“. Minister zdravotníctva Ivan Valentovič vo svojom záverečnom vystúpení zdôraznil, že Slovenská republika sa chce aktívne zúčastňovať na tvorbe a realizácii projektov, ktoré budú prínosom v problematike migrácie a SR je pripravená niesť svoj podiel zodpovednosti za prijaté opatrenia v oblasti verejného zdravia.

Konferencia zaznamenala medzi účastníkmi, ale aj v širších odborných a diplomatických kruhoch mimoriadne veľký ohlas. Všetci účastníci bez výnimky ocenili vopred pripravené a distribuované odborné materiály podujatia, šírku a kvalitu diskusie, ako aj výstupy z  pracovných sekcií,  ktoré by do  budúcnosti mali napomôcť väčšej sociálnej súdržnosti v Európe a poukázať na zdravotné potreby migrantov v kontexte komplexnej problematiky zdravia a poskytovania zdravotnej  starostlivosti.